**O b r a z l o ž e n j e**

Pravna osnova za donošenje Odluke o visini paušalnog poreza po krevetu na području Općine Sveta Nedelja sadržana je u članku 57. Zakona o porezu na dohodak ((„Narodne novine“, broj 115/16 i 106/18), članku 2. Pravilnika o paušalnom oporezivanju djelatnosti i iznajmljivanja i organiziranja smještaja u turizmu („Narodne novine“, broj 1/19) i članku 33. Statuta Općine Sveta Nedelja („Službene novine Općine Sveta Nedelja“, broj 11/18).

Člankom 57. Zakona o porezu na dohodak propisana je obveza predstavničkog tijela jedinice lokalne samouprave da donese odluku kojom će propisati visine paušalnog poreza po krevetu odnosno po smještajnoj jedinici.

Izmjenama Zakona o porezu na dohodak („Narodne novine“ broj: 106/18) propisano je da visina paušalnog poreza ne može biti utvrđena u iznosu manjem od 150,00 kuna niti u iznosu većem od 1.500,00 kuna.

Nadalje, Izmjenama Zakona propisano je da su predstavnička tijela jedinice lokalne samouprave za 2019. godinu obvezna donijeti odluke o visini paušalnog poreza najkasnije do 31. siječnja 2019. godine koje se dostavljaju Poreznoj upravi najkasnije do 15. veljače.

Također je bitno naglasiti da ukoliko predstavničko tijelo jedinice lokalne samouprave ne donese Odluku u propisanom roku, visina paušalnog poreza po krevetu određena je Zakonom u iznosu od 750,00 kuna.

Odluka predstavničkog tijela može se mijenjati najkasnije do 15. prosinca tekuće godine, a primjenjuje se od 1. siječnja slijedeće godine sve do donošenja nove odluke. Odluka se može mijenjati svake godine.

Odlukom se predlaže visina paušalnog poreza za djelatnosti iznajmljivanja i smještaja u turizmu na način kako slijedi:

* pružatelji usluga smještaja u domaćinstvu razvrstani u razredu D (sva naselja na području Općine Sveta Nedelja osim naselja Nedešćina) plaćaju paušalni porez po krevetu u visini od 150,00 kn godišnje
* pružatelji usluga smještaja u domaćinstvu razvrstani u razredu C (naselje Nedešćina) plaćaju paušalni porez po krevetu u visini od 210,00 kn godišnje.

Sve poslove vezane uz utvrđivanje i naplatu paušalnog poreza i dalje će obavljati porezna uprava nadležna prema prebivalištu ili uobičajenom boravištu poreznog obveznika.

Temeljem članka 11. Zakona o pravu na pristup informacijama („Narodne novine“ broj: 25/13 i 85/15), jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških i planskih dokumenata kad se njima utječe na interes građana i pravnih osoba.

Postupak savjetovanja provodi se sukladno Zakonu o pravu na pristup informacijama te odredbama Kodeksa savjetovanja sa zainteresiranom javnošću u postupcima donošenja zakona, drugih propisa i akata („Narodne novine“, broj 140/09).

S ciljem da se širi krug zainteresiranih osoba s područja Općine Sveta Nedelja uključi u pripremu konačnog Nacrta Odluke o visini paušalnog poreza po krevetu na području Općine Sveta Nedelja, svrsishodno je provesti savjetovanje s javnošću. Na taj se način želi upoznati javnost s predloženim Nacrtom i pribaviti mišljenja, primjedbe i prijedloge javnosti, kako bi predloženo, ukoliko je zakoniti i stručno utemeljeno, bilo prihvaćeno od strane donositelja Odluke i u konačnosti ugrađeno u odredbe Odluke.

Savjetovanje se provodi s ciljem aktivnog uključivanja javnosti u postupak donošenja ovog općeg akta pa će sva javnost biti pozvana da dostavi svoja očitovanja odnosno prijedloge, primjedbe i mišljenja na Nacrt ove Odluke na način kako to propisuje Zakon o pravu na pristup informacijama i prethodno navedeni Kodeks savjetovanja.

Za provedbu ove Odluke nije potrebno osigurati nikakva dodatna sredstva iz Proračuna Općine Sveta Nedelja.